አዲስ አበባ ለታላቁ ሕዳሴ ግድብ ከ700 ሚሊየን ብር በላይ አበርክታለች
ባለፉት ስድስት ዓመታት ለታላቁ ሕዳሴ ግድብ ግንባታ ከአዲስ አበባ ከ700 ሚሊየን ብር በላይ ማሳባሰብ እንደተቻለ የአዲስ አበባ የታላቁ ሕዳሴ ግድብ ግንባታ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት አስታወቀ፡፡የአዲስ አበባ ሴቶችና ሕፃናት ጉዳይ ቢሮ በበኩሉ ከቦንድ፣ ከቲሸርት ሽያጭና ከሌሎች የገቢ ማሰባሰቢያ ፕሮግራሞች ለታላቁ የኢትዮጵያ ሕዳሴ ግድብ ግንባታ ከ20 ሚሊዮን ብር በላይ ገቢ ለማሰባሰብ ማቀዱን ገልጿል፡፡የአዲስ አበባ ሴቶችና ሕፃናት ጉዳይ ቢሮና የአዲስ አበባ የታላቁ ሕዳሴ ግድብ ግንባታ ማስተባበሪያ ጽህፈት ቤት የግድቡ መሰረት የተጣለበትን 6ኛ ዓመትና ማርች 8 ምክንያት በማድረግ በሰጡት የጋራ ጋዜጣዊ መግለጫ ላይ ተመልክቷል፡፡የቢሮው ኃላፊ ወይዘሮ ዓለምፀሐይ ኤልያስ በዕለቱ እንደተናገሩት የታላቁ የኢትዮጵያ ሕዳሴ ግድብ እውን መሆን በተለይም ሴቶችን በኢኮኖሚያዊና በማህበራዊ ዘርፎች በከፍተኛ ደረጃ ተጠቃሚ እንደሚያደርጋቸውና አሁን ያለባቸውን ጫና በማቃለል ኑሮአቸውን ለመቀየር ያስችላል፡፡ ለበዓሉ የተዘጋጀው ሩጫም ለሕዳሴውን ግድብ ሕብረተሰቡ እያከናወነው ያለውን ጠንካራ ተሳትፎና ሀገራዊ መግባባትን ወደ ላቀ ደረጃ ከፍ ለማድረግ የሚደረገው ጥረት ለማገዝ ጉልህ ድርሻ እንዳለው ገልጸዋል፡፡በወርሐ ጥር የጀመረውና የካቲት 28 የሚጠናቀቀው ልዩ የገቢ ማሰባሰቢ ፕሮግራም ከ60 ሺህ በላይ ሴቶች፣ ወጣቶች፣ የተለያዩ አደረጃጀቶችና የህብረተሰብ ክፍሎች እንደሚሳተፉ ይጠበቃል ብለዋል።የአዲስ አበባ የታላቁ ሕዳሴ ግድብ ግንባታ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት ኃላፊ ወይዘሮ ሽታዬ መሐመድ በበኩላቸውሁለቱን ድርብ በዓላት ለማክበር በሚዘጋጁ ፕሮግራሞች ከሴቶች የልማት ቡድን ቁጠባ ከ3 ነጥብ 3 ሚሊዮን ብር፣ ከቦንድ ሽያጭ 10 ሚሊየን ብር በላይ እንዲሁም ከቲሸርት ሽያጭ 6 ሚሊየን ብር  ለመሰብሰብ ታቅዷል፡፡ገቢ ማሰቢሳቢያ ፕሮግራሞች ከምክር ቤቱ አስከ ወረዳ ድረስ የተዘረጉትን የአሰራር ሒደቶችን ይበልጥ ወደ ተግባር በመቀየር ይበልጥ ውጤታማ ሥራዎችን በቋሚነት ለማከናወን ጥረት እንደሚደረግም ተናግረዋል፡፡በመዲናዋ በተዘጋጁ 71 ማዕከላት ባለፉት ሶስት ቀናት ከተሸጠ ቦንድ ከ10 ነጥብ 7 ሚሊዮን ብር በላይ ገቢ መገኘቱን ታውቋል፡፡ዓለም አቀፉን የሴቶች ቀንና የታላቁ ህዳሴ ግድብ የመሠረት ድንጋይ የተጣለበትን 6ኛ ዓመት ምክንያት በማድረግ በመላ ሀገሪቱ ከ650 ሺህ በላይ ዜጎችን የሚያሳትፈው ታላቅ ሩጫ ነገ እሁድ የካቲት 26 ቀን 2009 ዓ.ም. ይካሄዳል፡፡ሩጫው “ጊዜ የለንም እንሮጣለን ለሕዳሴ ግድባችን እንቆጥባለን!” በሚል መርህ እንደሚከናወን ዋልታ ኢንፎርሜሽን ማዕከል ዘግቧል፡፡ 